CELEX: C2007/211/73
Language: sk
Date: 2007-09-08 00:00:00
Title: Vec T-228/07: Žaloba podaná 29. júna 2007 – Malheiro/Komisia

8.9.2007   
            
            
               SK
            
            
               Úradný vestník Európskej únie
            
            
               C 211/38
            
         Žaloba podaná 29. júna 2007 – Malheiro/Komisia
   (Vec T-228/07)
   (2007/C 211/73)
   Jazyk konania: angličtina
   Účastníci konania
   
      Žalobkyňa: Ana Malheiro (Brusel, Belgicko) (v zastúpení: C. Ebrecht, právnik)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie, ktoré prijala Európska komisia, Generálne riaditeľstvo pre personál a administratívu, 30. apríla 2007, ktorým sa zamieta žiadosť č. R/6/07 zapísaná 8. januára 2007, smerujúca k zrušeniu rozhodnutia GR ADMIN Európskej komisie, ktorým sa rozhodlo, že sa jej neudelia iné príspevky ako znížené diéty vo výške 28,78 eur,
            
         
               —
            
            
               nariadiť, aby žalovaná zaplatila žalobkyni za obdobie od 16. novembra 2006 do 31. októbra 2008 úplné diéty vo výške 115,09 eur stanovené v rozhodnutí Európskej komisie z 1. júna 2006, v ktorom sa definujú pravidlá týkajúce sa vysielania národných expertov do Komisie [K(2006) 2033], znížené o výšku diét, ktoré už boli žalobkyni vyplatené, a zvýšené o dodatočný mesačný príspevok vo výške 542,55 eur,
            
         
               —
            
            
               zaviazať Komisiu na náhradu výdavkov na sťahovanie, ktoré vznikli žalobkyni,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobkyňa pracuje ako vyslaný národný expert pre Komisiu a požaduje, aby jej boli vyplatené i) úplné diéty, a to namiesto znížených diét, ktoré jej vyplatila Komisia, a ii) mesačný príspevok namiesto výdavkov na sťahovanie.
   Na podporu svojej žaloby žalobkyňa v prvom rade tvrdí, že Komisia sa dopustila nesprávneho posúdenia, keďže sa domnievala, že žalobkyňa má bydlisko v Bruseli, pretože tu má bydlisko jej manžel. Žalobkyňa tvrdí, že jej pobyt v Bruseli je výlučne dočasnej povahy a že tak ako všetci ostatní vyslaní národní experti čelila tým istým ťažkostiam a nepríjemnostiam vyplývajúcim z toho, že jej pridelenie je dočasnej povahy.
   Žalobkyňa okrem toho tvrdí, že Komisia porušila zásadu rovnosti zaobchádzania, ako aj článok 20 Charty základných práv Únie, keďže v článku 20 ods. 3 písm. b) rozhodnutia Komisie, v ktorom sa definujú pravidlá týkajúce sa vysielania národných expertov do Komisie, je diskriminačným vo vzťahu ku zosobášeným národným expertom v porovnaní s národnými expertmi, ktorí nie sú zosobášení a žijú ako druh a družka.
   Žalobkyňa okrem toho uvádza, že táto diskriminácia, ako aj vyššie príspevky pre nezosobášených vyslaných národných expertov mužského pohlavia (či už žijúcich alebo nežijúcich vo vzťahu ako druh a družka) v porovnaní s príspevkami, ktoré boli priznané žalobkyni, má za následok porušenie článku 141 ES a zásady rovnosti platov medzi mužmi a ženami, ako aj smernice 2000/78/ES (1) a zásady proporcionality.
   
      (1)  Smernica Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (Ú. v. ES L 303, s. 16; Mim. vyd. 05/004, s. 79).